สรุปภาวะตลาดต่างประเทศ ประจำวันที่ 20 ต.ค. 2564
สรุปภาวะตลาดต่างประเทศ ประจำวันที่ 20 ต.ค. 2564
21 ต.ค. 2564

ดัชนีดาวโจนส์ตลาดหุ้นนิวยอร์กปิดบวกติดต่อกันเป็นวันที่ 2 เมื่อคืนนี้ (20 ต.ค.) ขณะที่ดัชนี S&amp;P500 ทำสถิติปิดในแดนบวกติดต่อกันเป็นวันที่ 6 เนื่องจากนักลงทุนขานรับผลประกอบการที่แข็งแกร่งของบริษัทจดทะเบียน รวมทั้งการพุ่งขึ้นของราคาบิตคอยน์
ดัชนีเฉลี่ยอุตสาหกรรมดาวโจนส์ปิดที่ 35,609.34 จุด เพิ่มขึ้น 152.03 จุด หรือ +0.43%, ดัชนี S&amp;P500 ปิดที่ 4,536.19 จุด เพิ่มขึ้น 16.56 จุด หรือ +0.37% และดัชนี Nasdaq ปิดที่ 15,121.68 จุด ลดลง 7.41 จุด หรือ -0.05%
ตลาดหุ้นยุโรปปิดบวกเมื่อคืนนี้ (20 ต.ค.) ที่ระดับสูงสุดในรอบ 6 สัปดาห์ ขานรับการเปิดเผยผลประกอบการที่สดใสของบริษัทจดทะเบียนในยุโรป โดยหุ้นกลุ่มบริษัทอาหารได้แรงหนุนจากการเปิดเผยผลประกอบการที่แข็งแกร่งของบริษัทเนสท์เล่
ดัชนี Stoxx Europe 600 ปิดที่ 470.07 จุด เพิ่มขึ้น 1.49 จุด หรือ +0.32%
ดัชนี CAC-40 ตลาดหุ้นฝรั่งเศสปิดที่ 6,705.61 จุด เพิ่มขึ้น 35.76 จุด หรือ +0.54%, ดัชนี DAX ตลาดหุ้นเยอรมนีปิดที่ 15,522.92 จุด เพิ่มขึ้น 7.09 จุด หรือ +0.05% และดัชนี FTSE 100 ตลาดหุ้นลอนดอนปิดที่ 7,223.10 จุด เพิ่มขึ้น 5.57 จุด หรือ +0.08%
ตลาดหุ้นลอนดอนปิดบวกเมื่อคืนนี้ (20 ต.ค.) โดยได้แรงหนุนจากการปรับตัวขึ้นของหุ้นกลุ่มสินค้าอุปโภคบริโภค และข้อมูลที่บ่งชี้ว่า เงินเฟ้อในอังกฤษลดลงเล็กน้อย
ดัชนี FTSE 100 ตลาดหุ้นลอนดอนปิดที่ 7,223.10 จุด เพิ่มขึ้น 5.57 จุด หรือ +0.08%
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกติดต่อกันเป็นวันที่ 5 เมื่อคืนนี้ (20 ต.ค.) หลังสหรัฐเปิดเผยสต็อกน้ำมันดิบลดลงในสัปดาห์ที่แล้ว สวนทางกับที่นักวิเคราะห์คาดว่าจะเพิ่มขึ้น ซึ่งบ่งชี้ว่าความต้องการใช้น้ำมันในสหรัฐยังคงแข็งแกร่ง
ทั้งนี้ สัญญาน้ำมันดิบ WTI ส่งมอบเดือนพ.ย. เพิ่มขึ้น 91 เซนต์ หรือ 1.1% ปิดที่ 83.87 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 13 ต.ค. 2557
สัญญาน้ำมันดิบเบรนท์ (BRENT) ส่งมอบเดือนธ.ค. เพิ่มขึ้น 74 เซนต์ หรือ 0.9% ปิดที่ 85.82 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 3 ต.ค. 2561
สัญญาทองคำตลาดนิวยอร์กปิดบวกเมื่อคืนนี้ (20 ต.ค.) โดยได้ปัจจัยหนุนจากการอ่อนค่าของดอลลาร์ นอกจากนี้ ความกังวลเกี่ยวกับภาวะเงินเฟ้อและปัญหาห่วงโซ่อุปทานที่เกิดขึ้นทั่วโลกยังส่งผลให้นักลงทุนเข้าซื้อทองคำในฐานะสินทรัพย์ที่ปลอดภัย
ทั้งนี้ สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 14.4 ดอลลาร์ หรือ 0.81% ปิดที่ระดับ 1,784.9 ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 56.2 เซนต์ หรือ 2.35% ปิดที่ 24.445 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 5.2 ดอลลาร์ หรือ 0.5% ปิดที่ 1,052.3 ดอลลาร์/ออนซ์
สัญญาพัลลาเดียมส่งมอบเดือนธ.ค. ลดลง 18.50 ดอลลาร์ หรือ 0.9% ปิดที่ 2,082.40 ดอลลาร์/ออนซ์
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (20 ต.ค.) เนื่องจากนักลงทุนเทขายดอลลาร์ในฐานะสกุลเงินปลอดภัย และเข้าซื้อสกุลเงินที่เป็นสินทรัพย์เสี่ยง ขณะที่เงินปอนด์แข็งค่าติดต่อกันวันที่ 2 หลังจากธนาคารกลางอังกฤษ (BoE) ส่งสัญญาณปรับขึ้นอัตราดอกเบี้ยนโยบาย
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.18% แตะที่ 93.5626 เมื่อคืนนี้
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 114.20 เยน จากระดับ 114.30 เยน และอ่อนค่าเมื่อเทียบกับฟรังก์สวิส ที่ระดับ 0.9188 ฟรังก์ จากระดับ 0.9226 ฟรังก์ นอกจากนี้ ดอลลาร์สหรัฐยังอ่อนค่าเมื่อเทียบกับดอลลาร์แคนาดา ที่ระดับ 1.2315 ดอลลาร์แคนาดา จากระดับ 1.2359 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1655 ดอลลาร์ จากระดับ 1.1640 ดอลลาร์ ขณะที่เงินปอนด์แข็งค่าขึ้นแตะที่ระดับ 1.3832 ดอลลาร์ จากระดับ 1.3799 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.7521 ดอลลาร์สหรัฐ จากระดับ 0.7478 ดอลลาร์สหรัฐ